नई दिल्ली। इंडियन प्रीमियर लीग (आईपीएल) 2018 की नीलामी शनिवार को बेंगलुरु में शुरू हो चुकी है। जैसा कि पिछले 10वें सीजन में हुआ है, विश्व क्रिकेट के शीर्ष सितारों और उभरती प्रतिभाओं ने एक बार फिर से 11 वें संस्करण वीवो आईपीएल नीलामी में चमक जोड़ने के लिए एकजुट किया है। इस सीजन में 361 भारतीयों सहित 580 खिलाड़ियों की नीलामी की जाएगी। फ्रैंचाइजी कम से कम (18) और अधिकतम (25) खिलाड़ियों की टीम बना सकती है। एक टीम को खरीदने के लिए फ्रैंचाइजी कम से कम 60 करोड़ रुपए खर्च कर सकती है। किसी एक फ्रैंचाइजी में अधिकतम 8 विदेशी खिलाड़ियों को रखा जा सकता है। सबसे पहले भारतीय क्रिकेट कंट्रोल बोर्ड (बीसीसीआई) के सीईओ राहुल जौहरी ने आईपीएल नीलामी के संचालन की शुरूआत की। जौहरी ने सुप्रीम कोर्ट द्वारा गठित सीओए से लेकर नीलामी हॉल में मौजूद सभी मान्यगणों का का शुक्रियाअदा किया। इसके बाद आईपीएल चेयरमैन राजीव शुक्ला ने सभी फ्रैंचाइजी का धन्यवाद दिया। बड़ी खबर यह रही कि रविचंद्रन अश्विन अब चेन्नई सुपरकिंग्स का हिस्सा नहीं रहे। वह अब पंजाब के लिए खेलते दिखेंगे। बेन स्टोक्स को राजस्थान रॉयल्स ने साढ़े 12 करोड़ रुपए में खरीदा जबकि मिचेल स्टार्क को केकेआर ने 9 करोड़ 40 लाख रुपए में खरीदा। गेल में अब वह दम नहीं दिखता जो पहला हुआ करता था। ऐसे में उन्हें नहीं खरीदना हैरानीभरा फैसला नहीं लगा। मार्की खिलाड़ियों के दूसरे पूल में भारतीय खिलाड़ियों की उम्मीद के मुताबिक बोली नहीं लगी जबकि विदेशी खिलाड़ियों पर पैसों की बारिश हुई। आॅस्ट्रेलिया के ग्लेन मैक्सवेल को 9 करोड़ रुपए में दिल्ली डेयरडेविल्स ने खरीदा। गौतम गंभीर दो करोड़ 80 लाख रुपए में अपने घर दिल्ली लौटे। पहले के एडिशन की नीलामियों में सबसे महंगे खिलाड़ी होने का रिकॉर्ड अपने नाम रखने वाले युवराज सिंह को किंग्स इलेवन पंजाब ने उनके बेस प्राइस दो करोड़ रुपए में ही खरीदा।